23.5.2023
MT
Il-Ġurnal Uffiċjali tal-Unjoni Ewropea
C 180/5
Madankollu, hemm differenzi sinifikanti fis-suq tax-xogħol bejn l-Istati Membri u s-setturi.
Sa mill-2019, il-ħolqien tal-impjiegi kien l-aktar b'saħħtu fit-teknoloġija tal-informazzjoni u s-servizzi professjonali filwaqt li t-trasport, l-akkomodazzjoni u l-ikel irreġistraw telf ta' impjiegi.
It-tibdil demografiku x'aktarx li jkollu wkoll rwol fl-issikkar tas-swieq tax-xogħol taż-żona tal-euro.
Investiment adegwat u effettiv f'edukazzjoni u taħriġ ta' kwalità fl-etajiet kollha ser ikun kruċjali biex jittaffa n-nuqqas ta' ħiliet attwali u futuri u jiġu appoġġati t-tranżizzjoni ekoloġika u diġitali.
It-tkabbir fil-pagi żdied kemxejn matul l-2022, li wassal għal żieda aggregata fil-kostijiet tal-unità lavorattiva.
Madankollu, dan baqa' moderat b'mod ġenerali u huwa pproġettat li jibqa' ferm aktar baxx millinflazzjoni.
Il-kumpens reali mill-impjegat huwa pproġettat li jonqos bi 2,8 % fl-2022 u b'0,9 % oħra fl-2023 qabel ma jirkupra parti mit-telf fl-2024.
L-aspettattivi dwar l-inflazzjoni ankrata għandhom rwol ewlieni fil-mitigazzjoni tar-riskji li ż-żidiet rapidi fit-talbiet tal-pagi jkomplu jżidu l-inflazzjoni.
(11)
Ir-riformi strutturali, inkluż dawk imwettqa bħala parti mill-Patt Ekoloġiku Ewropew jew ir-riformi ekoloġiċi u diġitali appoġġati mill-Faċilità, b’mod partikolari wara l-emendi introdotti mir-Regolament (UE) 2021/241 birRegolament (UE) 2023/435 tal-Parlament Ewropew u tal-Kunsill (5) sabiex jiġi implimentat il-Pjan REPowerEU li jinsab fil-komunikazzjoni tal-Kummissjoni tat-18 ta’ Mejju 2022, huma kruċjali biex jissaħħu s-suq uniku u r-reżiljenza tal-ekonomiji taż-żona tal-euro.
F’dak ir-rigward, huwa importanti wkoll li jiġu implimentati r-riformi speċifiċi għall-pajjiż rakkomandati mill-Kunsill fl-2022 fil-kuntest tas-Semestru Ewropew.
It-titjib ulterjuri talambjent tan-negozju, inkluż billi jitnaqqsu l-ostakli għall-investiment u għar-riallokazzjoni tal-kapital, għallimmodernizzar tal-amministrazzjonijiet pubbliċi, għat-tħaffif tal-għoti tal-permessi filwaqt li jitħares l-ambjent, u jitneħħew oqfsa regolatorji restrittivi jistgħu jżidu l-produttività u t-tkabbir.
Ir-riformi, flimkien mal-investiment, huma strumentali biex titwettaq it-tranżizzjoni ekoloġika u diġitali, b’mod partikolari għat-titjib tal-effiċjenza enerġetika, l-appoġġ għat-tranżizzjoni lejn in-newtralità klimatika, iż-żieda fil-provvista u l-użu tal-enerġija rinnovabbli, kif ukoll l-appoġġ għat-taħriġ mill-ġdid u għat-titjib tal-ħiliet.
Iż-żieda rapida u persistenti fil-prezzijiet tal-enerġija poġġiet il-mudelli tan-negozju tal-industriji intensivi fl-enerġija u l-intrapriżi żgħar u ta’ daqs medju taħt pressjoni, b’impatt fuq l-impjiegi u l-kapital uman.
Reġimi ta’ insolvenza effiċjenti jistgħu jappoġġaw it-tranżizzjoni u jagħmluha aktar faċli biex ir-riżorsi jiġu riallokati.
Ir-reġimi tal-insolvenza fiż-żona tal-euro għadhom ivarjaw ħafna u ż-żieda fl-effettività u l-armonizzazzjoni tagħhom tappoġġa l-aġġustament ekonomiku u s-suq uniku għallkapital.
(12)
Is-settur bankarju wera reżiljenza ġenerali fl-2022.
Filwaqt li s-settur bankarju taż-żona tal-euro kollu kemm hu huwa kapitalizzat tajjeb u ra titjib fil-profittabbiltà mill-2021, deterjorament qawwi fil-prospettiva makroekonomika, flimkien ma’ rati tal-imgħax ogħla li jżidu l-kostijiet għal min jissellef, jistgħu jissarrfu fi kwalità tal-assi aktar dgħajfa.
F’kuntest ta’ aċċess aktar strett għall-kreditu, il-monitoraġġ f’waqtu tar-riskji, l-involviment proattiv mad-debituri u l-ġestjoni attiva ta’ self improduttiv huma importanti biex tinżamm il-kapaċità tal-banek li jiffinanzjaw l-ekonomija.
Ir-reżiljenza tal-istituzzjonijiet ta’ kreditu tista’ tiġi mxekkla minn fatturi strutturali, inkluż il-kapaċità żejda u l-kompetizzjoni minn fornituri ġodda ta’ servizzi finanzjarji.
Riskji oħra jistgħu jitfaċċaw ukoll fis-swieq finanzjarji.
B’mod partikolari, primjums ta’ riskju ogħla u kundizzjonijiet ta’ likwidità aktar stretti jistgħu jwasslu għal tnaqqis fil-prezzijiet tal-assi.
Minħabba sejħiet għall-marġni, dan jista’ jikkawża aktar pressjonijiet lil hinn mill-istress tal-likwidità diġà esperjenzat minn xi kumpaniji tal-enerġija.
Il-mod kif is-swieq tal-proprjetà immobbli residenzjali u kummerċjali jirreaġixxu għaż-żidiet fir-rati tal-imgħax jirrikjedi wkoll monitoraġġ mill-qrib, billi domanda aktar baxxa u l-kapaċità tas-servizzi tad-dejn li sejra għall-agħar jistgħu jeżerċitaw pressjoni ’l isfel fuq il-prezzijiet tal-proprjetà immobbli u jwasslu għal riskji ċikliċi, b’mod partikolari fl-Istati Membri taż-żona tal-euro fejn id-dejn tal-unitajiet domestiċi huwa elevat.
Barra minn hekk, iż-żieda fir-riskji ċibernetiċi titlob aktar attenzjoni, u r-Regolament (UE) 2022/2554 tal-Parlament Ewropew u tal-Kunsill (6) ser isaħħaħ ir-reżiljenza tad-ditti finanzjarji kontra r-riskji relatati mat-teknoloġiji tal-informazzjoni u tal-komunikazzjoni.
F’Settembru 2022, il-Bord Ewropew dwar ir-Riskju Sistemiku ħareġ ir-Rakkomandazzjoni ESRB/2022/7, li fiha twissija, fejn talab lill-istituzzjonijiet tassettur privat, lill-parteċipanti fis-suq u lill-awtoritajiet rilevanti biex ikomplu jħejju għal xenarji ta’ riskju ta’ titrif.
(5) Ir-Regolament (UE) 2023/435 tal-Parlament Ewropew u tal-Kunsill tas-27 ta’ Frar 2023 li jemenda r-Regolament (UE) 2021/241 firrigward tal-kapitoli REPowerEU fil-pjanijiet għall-irkupru u r-reżiljenza u li jemenda r-Regolamenti (UE) Nru 1303/2013, (UE) 2021/1060 u (UE) 2021/1755, u d-Direttiva 2003/87/KE (ĠU L 63, 28.2.2023, p. 1).
(6) Ir-Regolament (UE) 2022/2554 tal-Parlament Ewropew u tal-Kunsill tal-14 ta’ Diċembru 2022 dwar ir-reżiljenza operazzjonali diġitali għas-settur finanzjarju u li jemenda r-Regolamenti (KE) Nru 1060/2009, (UE) Nru 648/2012, (UE) Nru 600/2014, (UE) Nru 909/2014 u (UE) 2016/1011 (ĠU L 333, 27.12.2022, p. 1).